Interstate 15
Interstate 15 (I-15) on USA kiirteedesüsteemi Interstate Highway System kuuluv kiirtee riigi lääneosas, on oluline transpordikoridor. Kiirtee saab alguse USA ja Mehhiko piiri lähedal Californias San Diegos, kus see ristub kiirteega Interstate 8 ja jätkub osariikliku maanteena State Route 15. Kiirtee läbib kuut – California, Nevada, Arizona, Utah', Idaho ja Montana – osariiki. Kiirtee lõpeb Montanas Sweet Grassi asula juures Kanada piiril, kus see teisel pool piiri jätkub riigimaanteena Alberta Highway 4. Kiirtee kogupikkus on 2307,03 kilomeetrit (1433,52 miili). See on pikkuselt neljas lõuna-põhjasuunaline kiirtee. Tähtsamad kiirteele jäävad linnad on California osariigis San Diego, Nevada osariigis Las Vegas, Utah' osariigis St. George ja Salt Lake City, Idaho osariigis Pocatello, Idaho Falls ning Montana osariigis Great Falls ja Butte. See läbib samuti California osariigi Orange'i ja Los Angelese maakonna, Utah' osariigi Ogdeni ning Montana osariigi Helena linnapiirkondi. Idaho, Utah' ja Arizona osariiki läbivad lõigud kannavad nimetust "Veterans Memorial Highway". Kiirteega ristub veel seitse Interstate Highway Systemi põhikiirteed: 109. miilil California osariigis Ontarios (mahasõit nr 109) Interstate 10; 183. miilil California osariigis Barstow's (mahasõit nr 183) Interstate 40 (ainult lõunasuunaline peale-/mahasõit); 572. miilil Utah' osariigis Cove Forti lähedal (mahasõit nr 132) Interstate 70; 745. miilil Utah' osariigis South Salt Lake'is (mahasõidud nr 304 ja 308) Interstate 80 (ühtivus 2.6 miili ehk 4,2 km); 780. miilil Utah' osariigis Riverdale'is (mahasõit nr 340; ainult põhjasuunaline) Interstate 84 (ühtivus kuni Tremontonini (mahasõit nr 379) 39 miili ehk 63 km); 913. miilil Idaho osariigis Chubbuckis (mahasõit nr 72) Interstate 86; 1158. miilil Montana osariigis Butte'is (mahasõit nr 121) Interstate 90 (ühtivus kuni 129. mahasõiduni 8 miili ehk 13 km). Teel on viis tugimaanteed: 63. miilil Murrietas (California mahasõit nr 63) eraldub maanteest Interstate 215 (ainult lõunasuunaline peale-/mahasõit), mis kulgeb läbi Riverside'i ja San Bernardino ning suubub põhimaanteele tagasi 124. miilil (California mahasõit nr 124); 322. miilil Enterprise'is (Nevada mahasõit nr 33) eraldub maanteest Interstate 215; 331. miilil Las Vegases (mahasõit nr 42) eraldub maanteest Interstate 515; 740. miilil Utah' osariigis Murrays (Utah' mahasõit nr 298) eraldub maanteest Salt Lake City ringmaantee Interstate 215; tagasi põhimaanteele suubub 755. miilil (mahasõit 313, ainult põhjasuunaline); 1162. miilil Montana osariigis Butte'is (Montana mahasõit nr 124) eraldub maanteest Butte'i sissesõit Interstate 115; ainult põhjasuunaline.